Къэзакъхэм я къалэн нэхъыщхьэр
КъБР-м и Iэтащхьэ Къанокъуэ Арсен Тэрч къэзакъыдзэм и атаман Клименкэ Сергей Правительствэм и Унэм щыIущIащ.
— Хабзэ хъуауэ, къэзакъхэмрэ дэрэ зэныбжьэгъуфIу дыкъызэдогъуэгурыкIуэ. Къэбэрдей-Балъкъэрым исхэм я процент 25-р урысщ. Май, Прохладнэ районхэм, апхуэдэу Налшык къалэм къэзакъхэр зэуIуу щопсэу, — къыхигъэщащ республикэм и Iэтащхьэм.
Къанокъуэ Арсен къытеувыIащ а куейхэм щыщхэр «зэрыгъэсам икIи зэрыгуащIафIэм».
— Гугъуехьхэр щыIэми, абыхэм зэи властыр лъэпощхьэпохэм хагъэтакъым. Пэжщ, дэнэ щIыпIи хуэдэу, дэри щыщIэныгъэхэр диIэщ, ауэ пIалъэкIэ дызыхуэзэ гугъуехьхэр урысхэм къагуроIуэ, уеблэмэ республикэм зегъэужьыным хуэунэтIауэ къытпэщыт къалэнхэр гъэзэщIэным жыджэру хэтщ. Ди насыпщи, лъэпкъ зэпэщIэуэ ди деж щыIэкъым, — къыхигъэбелджылыкIащ Къэбэрдей-Балъкъэрым и Iэтащхьэм.
Клименкэ Сергей зэрыжиIамкIэ, Тэрч къэзакъхэм зэрызаужьыну щIыкIэр яубзыхуныр и кIэм нагъэблагъэ, ар зэфIэкIмэ, щIыналъэхэм я властхэри къэзакъ округым и къудамэхэри абы хагъэгъуэзэнущ. Атаманым къызэригъэлъэгъуамкIэ, а тхылъым «щIэ куэд» хагъэхьэнущ. Абы къызэрилъытэмкIэ, къэзакъхэм я къалэныр властым и сыт хуэдэ Iуэхури щIыпIэхэм щадэIыгъынырщ.
— Нэхъыщхьэр лъэпкъ зэщыхьэрэ зэпэщIэуэрэ къэмыгъэхъунырщ. Мамыру, зэгурыIуэ яку дэлъу къэзакъхэр игъащIэми я гъунэгъухэм ядопсэури, дяпэкIи абы дытетынущ, — дыщIигъужащ атаманым.
КъБР-м и Iэтащхьэмрэ
Правительствэмрэ я пресс-IуэхущIапIэ.
